钦定古今图书集成/历象汇编/庶征典/第027卷 > 《图书编》 > 《总论分野》
## 钦定古今图书集成/历象汇编/庶征典/第027卷 > 《图书编》 > 《总论分野》

“分野视分星”，古不谓地也。地有彼此之不齐，而分野
在天，则一定而不易。以彼此不齐之地，必欲求配于
在天十二次整然之分野，其说之难通也固宜。盖天
有三垣，紫微、太微、天市是也。紫微、太微皆将相辅佐
之位，而天市下垣则列国星宿之所在，其星东南二
十二：宋、南海、燕、东海徐、吴、越、齐、中山、九河、赵、越、韩、楚、
巴、蜀、秦、周、郑、晋、河间、河中。曰分野者，指列宿所属之
分而言也。郑氏所谓“星土，星所主土”是也。其国在此，
而星则在彼，彼此若不相配，而其为象未尝不相属。
非地之在北者，其分野在天亦居北；地之在南者，分
野在天亦居南也。列国之在天下，彼此纵横之不齐犹犬牙然，而欲以其地之不齐者求合乎在天分野
之整，然彼此之不相配，无足怪者。甚者至于天之北
极，为天之首，其体反背，故有吴北鲁东之差，其惑甚
矣。《易》不云乎：“在天成象，在地成形。水火金木土”，其形
在地者也，而天有其星焉。所谓象也，岂惟五星哉？凡
物莫不皆然矣。故夫齐、吴、燕、宋、韩、楚、周、秦、魏、赵诸国
之地，地之形也，而其星在天，象之谓也。地有是形则
天有是星，有是星则有是名，曰“齐、吴、燕、宋、韩、楚、周、秦、
魏、赵列国”者，非后世有是名而举以为分野之名也。
何以知其然也？征诸东海、南海、九河、河间、河中、巴蜀、
中山，有以知之也。东海、南海、九河、河间、河中非国，中
山、巴蜀非若诸国之显也。故曰：“地有是形则天有是
星”，而分野者，指列星所属之分而言也。或曰：“若然，则
十二次之说，将无所征？”曰：“十二次所以验天运之度
数，日躔之次舍，此盖古法而历家之所取验者也。因
其度数次舍之所在，而妖祥见焉，则其所属之地，从
亦可征矣。”抑分野之说，岂专系于是哉？又按宋叶时
《礼经会元》，其辨尢详云。